บิ๊กอสังหาฯแห่ขายหุ้นทำกำไรขาขึ้น
ผู้บริหารแสนสิริPSร่วมวง&#8216;ประเสริฐซื้อ&#8217;กลับทันควัน
18 ก.ค. 2555

ผู้บริหารแสนสิริPSร่วมวง‘ประเสริฐซื้อ’กลับทันควัน
ผู้บริหารระดับสูง บจ.กลุ่มอสังหาริมทรัพย์ แห่ขายหุ้นฟันกำไรอื้อช่วงหุ้นปรับตัวในระดับสูง 
ตามแบบรายงานการขายหุ้นของผู้บริหารบริษัทจดทะเบียนที่ได้รายงานต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พบว่าผู้บริหารของบริษัทอสังหาริมทรัพย์ได้มีการทยอยขายออกมา โดยนายประเสริฐ แต่ดุลยสาธิต รองกรรมการผู้จัดการ บริษัท พฤกษา เรียลเอสเตท (PS) ได้ขายหุ้น PS ออกมา 2 รายการ คือ ขายเมื่อวันที่ 13 ก.ค. 2555 จำนวน 1.4 ล้านหุ้น ในราคา 18.40 บาท และในวันที่ 16 ก.ค.ที่ผ่านมา อีก 2.6 แสนหุ้น ในราคา 18 บาท นับว่าเป็นระดับราคาค่อนข้างสูง และยังพบว่ามีผู้บริหาร PS อีกรายที่ขายออกมาในช่วงเวลาใกล้เคียงกัน คือ นาง ตรึงใจ บูรณสมภพ จำนวน 1 แสนหุ้น ในราคา 18 บาท 
นอกจากนี้ ยังพบว่าผู้บริหาร 2 รายของบริษัท แสนสิริ (SIRI) ได้ขายหุ้น SIRI ออกมาเช่นกัน คือ นางอนงค์ลักษณ์ รัฐประเสริฐ ขายเมื่อวันที่ 13 ก.ค. 2555 จำนวน 7 แสนหุ้น ราคา 2.34 บาท และนายมนเธียร สร้อยสุวรรณ ขายเมื่อวันที่ 16 ก.ค. 2555 จำนวน 1.15 ล้านหุ้น ในราคา 2.3 บาท 
นายประเสริฐ กล่าวว่า สาเหตุของการขายหุ้น PS รวมกันจำนวน 1.7 ล้านหุ้นในครั้งนี้ เพราะเห็นว่าเป็นจังหวะที่ดี โดยได้กำไรจากการขายหุ้นครั้งนี้ 2030% เพราะได้เข้าซื้อตั้งแต่ราคาหุ้น PS อยู่ที่ระดับ 14 บาท เมื่อช่วงเดือนก่อนหน้า 
อย่างไรก็ตาม เมื่อวันที่ 17 ก.ค. ได้มีการซื้อกลับทันทีเป็นจำนวน 1.8 ล้านหุ้น คิดเป็นมูลค่า 31 ล้านบาท ในราคา 17.40 บาท ซึ่งมากกว่าที่ได้ขายไป เพราะเห็นราคาหุ้นได้มีการย่อตัวลงมา แต่สะท้อนให้เห็นว่าแม้แต่ผู้บริหารยังมีความมั่นใจในตัวผลประกอบการของ PS ซึ่งฟื้นตัวจากภาวะน้ำท่วม และกลับเข้าสู่สถานการณ์ปกติแล้วไม่ว่าจะเป็นบ้านเดี่ยว หรือทาวน์เฮาส์ 
บล.ธนชาต ยังคงให้คำแนะนำซื้อหุ้นบริษัท แลนด์ แอนด์ เฮ้าส์ (LH) ราคาเป้าหมาย 9 บาท ภายหลังได้สัมภาษณ์ทางโทรศัพท์กับนายอดิศร ธนนันท์นราพูล รองกรรมการผู้จัดการ บริษัท แลนด์ แอนด์ เฮ้าส์ โดยมองว่ากรณี LH ยุติการเจรจากับสำนักงานทรัพย์สิน จุฬาลงกรณ์มหาวิทยาลัย ถือว่าเป็นปัจจัยบวก เพราะเงื่อนไขที่เสนอมานั้นอาจทำให้ LH ได้ผลตอบแทนไม่ดี 
อย่างไรก็ตาม ตลาดอสังริมทรัพย์มีทิศทางที่ดีขึ้น ส่งผลดีต่อผลการดำเนินงานของ LH ในช่วงไตรมาส 2 นี้ ขณะเดียวกันในไตรมาส 3 นี้จะมีปัจจัยบวกกรณีส่วนแบ่งกำไรสูงขึ้นจาก บริษัท ควอลิตี้เฮ้าส์ (QH) ซึ่งบันทึกกำไรจากการขายเซอร์วิสอพาร์ตเมนต์ 3 แห่งเข้ากองทุนรวมอสังหาริมทรัพย์และสิทธิการเช่าควอลิตี้ เฮ้าส์ โฮเทล แอนด์ เรซิเดนซ์ (QHHR)